奉和襲美太湖詩二十首 毛公壇
作者：陸龜蒙
朝代：唐

paragraphs: 古有韓終道，授之劉先生。
身如碧鳳皇，羽翼披輕輕。
先生盛驅役，臣伏甲與丁。
勢可倒五嶽，不唯鞭羣靈。
飄颻駕翔螭，白日朝太清。
空遺古壇在，稠疊煙蘿屏。
遠懷步罡夕，列宿森然明。
四角鎮露獸，三層差羽嬰。
迴眸盼七炁，運足馳疎星。
象外真既感，區中道俄成。
邇來向千祀，雲嶠空崢嶸。
石上橘花落，石根瑤草青。
時時白鹿下，此外無人行。
我訪岑寂境，自言齋戒精。
如今君安死，魂魄猶羶腥。
有芨皆綠字，有芝皆紫莖。
相將望瀛島，浩蕩凌滄溟。